**VSEBINSKO POROČILO (JRMOM-VON-2022)**

*Vnesite podatke o izvedenih aktivnostih, ki ste jih navedli v prijavi.*

Aktivnosti smo izvedli v treh delovnih fazah, prvi fazi priprave projekta, drugi fazi izvedbe projekta in tretji fazi promocije projekta.

1. Priprava projekta

Projekt smo odprli z javnim pozivom za prostovoljce. Javnemu pozivu je sledilo spoznavno srečanje prostovoljcev in ekipe MKM, ki je potekalo 19. 5. 2022 ob 17.00 na dvorišču Centra mobilnosti Maribor na Partizanski cesti 21. Na srečanju smo predstavili projekt in njegovo zasnovo od dogodkov do izvajanja meritev s prenosnimi senzorji.

Pri pripravi smo posebno pozornost namenili izbiri tras prometnih vpadnic in alternativnih poti za vsako mestno četrt.

Prav tako je bila del projekta tudi priprava raziskave Klima moje soseske 2022, ki se je navezovala predvsem na kakovost zraka. Raziskavo smo pripravili skupaj s prostovoljci in člani MKM. Raziskava se je izvajala direktno na terenu na dogodkih po mestnih četrtih, kakor tudi preko spleta ( v manjši meri).

2. Izvedba projekta

Izvedbo projekta je potekala v dveh korakih.

V prvem koraku smo izvedli merjenje kakovosti zunanjega zraka (PM 2.5) v 5 mestnih četrtih. Kakor smo načrtovali v fazi priprave, smo meritve izvedli na ključnih prometnicah posamezne mestne četrti, kjer poteka večina dnevnih migracij in na alternativnih, manj obremenjenih poteh. Meritve smo izvedli s prenosnimi senzorji, ki nam jih je posodil Zavod za gradbeništvo Slovenije, EIT Urbana mobilnost RIS Hub Slovenija, 5. in 6. septembra s pomočjo prostovoljcev. Rezultate meritev smo javno objavili, jih predstavili na dogodkih po mestnih četrtih ter o tem spisali članek za brošuro in spletno stran.

V drugem koraku smo izvedli terenske dogodke v mestnih četrtih Center, Ivan Cankar, Koroška vrata, Studenci in Radvanje.

Dogodki:

- MČ Center: četrtek, 22. septembra 2022 ob 15. uri na Grajskem trgu, Maribor.

Prvi dogodek Klima moje soseske 2022 je potekal v sklopu ETM 2022. Dogodek smo pripravili v sodelovanju z Mestno četrtjo Center. Stojnico in mobilno popravljalnico koles smo postavili na Grajskem trgu. Tam smo predstavili rezultate meritev delcev PM 2.5 v mestni četrti Center. Prav tako smo na dogodku v sklopu projekta Zavrtimo krog slavnostno predali kolesa v souporabo Zvezi prijateljem mladine Maribor in OŠ Toneta Čufarja. Mestna arboristka Tanja Grmovšek nas je popeljala po mestu in predstavila ogromno zanimivih dejstev in zgodb o zgodovini mestnih rastlin. Dogodek je imel tudi kulturno noto, saj je za glasbo poskrbel dvojec Joe & Stacy.

-MČ Ivan Cankar: torek, 4. oktobra 2022 ob 15. uri na Mali tržnici, Dominkuševa ulica, Maribor.

Dogodek smo v mestni četrti Ivan Cankar izvedli v sodelovanju z Zeleno japko v sklopu Festivala jabolk pri/na Mali tržnici. Na stojnici MKM smo izvajali manjša popravila koles in nudili nasvete, kako vzdrževati kolo. Predstavili smo rezultate meritev kvalitete zraka za mestno četrt Ivan Cankar, ki smo jih izvedli s prenosnimi senzorji PM 2.5 v začetku septembra. Tudi obiskovalci so potrdili rezultate naših meritev, da je v njihovi soseski zelo obremenjena Šentiljska cesta. Na dogodku so obiskovalci izpolnjevali anketo Klima moje soseske 2022. Na dogodku smo v sklopu projekta Zavrtimo krog izvedli predajo dveh koles kolesarski stanovanjski skupnosti na Lešnikovi. Z živo glasbo je za kulturni del dogodka skrbel duo Alien in Vesna.

- MČ Koroška vrata: sreda, 12. oktobra 2022 ob 16. uri na nogometnem igrišču pri študentskih domovih pri ŠTUK-u, Maribor.

Dogodek v mestni četrti Koroška vrata smo izvedli na nogometnem igrišču ob študentskih domovih pri ŠTUK-u. Dogodek je potekal v sodelovanju z organizacijami Bike polo Maribor, Zdrava Zabava in Študentskimi domovi Univerze v Mariboru. Kot na preteklih dogodkih Klima moje soseske 2022 smo predstavili rezultate meritev kvalitete zraka, ki smo jih s prenosnimi senzorji PM 2.5 izvedli v začetku septembra. Nudili smo tudi manjša popravila koles in nasvete o vzdrževanju lastnega kolesa. Na dogodku so udeleženci izpolnjevali ankete klima moje soseske 2022. Osrednji del dogodka je potekal v športnem duhu, saj smo spoznavali Bike polo. Bike polo Maribor je vsem zainteresiranim predstavil ta zanimiv, a hkrati tudi zelo zahteven šport. Za kulturni program na dogodku je poskrbela DJ šola Alphawave z dvema mladima DJ-kama.

- MČ Studenci: petek, 21. oktobra 2022 ob 16. uri pri lokomotivi pred Prometno šolo Maribor, Preradovičeva ulica, Maribor.

Dogodek je potekal v sodelovanju z Društvom arhitektov Maribor, predsednik društva Andrej Šmid nam je predstavil Studence z urbanističnega vidika. Šmid je izpostavil več različnih aspektov MČ Studenci (štirje kvadranti, visoke stavbe, prvi primeri vrstnih hiš iz 60./70. let, ostanek industrije ob železnici, potencial Studencev zaradi izčrpanosti prostorskega potenciala Centra, jasen mestni rob) Janez Šauperl, predsednik sveta MČ Studenci, je tudi izpostavil problematiko gudronskih jam. Na dogodku smo predstavili rezultate meritev kvalitete zraka za mestno četrt Studenci, ki smo jih izvedli s prenosnimi senzorji PM 2.5 v začetku septembra. Na dogodku so udeleženci izpolnjevali ankete klima moje soseske 2022.

-MČ Radvanje: sobota, 22. oktobra 2022 ob 10. uri na ploščadi pred spodnjo postajo vzpenjače, Pohorska ulica, Maribor.

Zbirno mesto dogodka je bila stojnica MKM na ploščadi pred spodnjo postajo vzpenjače. Tam smo predstavili rezultate meritev kvalitete zraka za mestno četrt Radvanje, ki smo jih izvedli s prenosnimi senzorji PM 2.5 v začetku septembra. Dogodek smo nadaljevali na Pohorju, kamor smo se odpravili z vzpenjačo. Drug del dogodka bi morala voditi Andreja Senegačnik iz Zavoda republike Slovenije za varstvo narave, a je žal bila primorana sodelovanje zaradi bolezni odpovedati. Tako smo skupaj z udeleženci sami izvedli sprehod in si ogledali novo urbano opremo Pohorja ter igrala, ki s svojo edukativno, izkustveno in doživljajsko noto bogatijo prostor od Habakuka do Cerkve sv. Bolfenka. Na dogodku so udeleženci izpolnjevali ankete klima moje soseske 2022.

Prav tako smo v sklopu projekta je izdali publikacijo (brošuro) z rezultati projekta. Tako smo predstavili vse dogodke v mestnih četrtih, rezultate raziskave in rezultate merjenja ter ostale aktivnosti, ki smo jih na MKM izvajali v tekočem letu. Brošura obsega XX strani in je bila izdana v nakladi 100 izvodov.

3. Promocija projekta

Promocijo projekta Klima moje soseske 2022 smo zasnovali v izhodišču kot spletno stran v sklopu spletne strani MKM. Tako smo to spletno stran sproti dopolnjevali z napovedano vsebino, najprej predstavitvijo projekta, nato pozivom za prostovoljce, nato z napovedjo vsakega dogodka in kasneje s poročilom z vsakega že izvedenega dogodka. Poseben razdelek znotraj spletne strani je namenjen izvedenim meritvam kvalitete zraka in rezultatom ankete Klima moje soseske2022.

Za projekt smo pripravili celostno podobo. Poleg FB promocije dogodkov smo jih promovirali tudi preko Novičnika za prejemnike novic po elektronski pošti celotnega MKM. Zadnje komunikacijsko sredstvo projekta pa je že omenjena brošura, ki povzema celoten projekt in delovanje MKM čez leto.

Dogodek v MČ Koroška vrata je bil tudi medijsko pokrit s strani časnika Večer (glej prilogo).

# POVZETEK POROČILA

*Vnesite kratek povzetek vsebinskega poročila s ključnimi podatki o izvedenih aktivnosti. Obseg največ pol strani.*

Projekt Klima moje soseske 2022 je naslavljal problematiko kakovosti zunanjega zraka, s ciljem ozaveščati ljudi o problematiki človekovega vpliva na kvaliteto zraka in posledično podnebne spremembe. Z izvajanjem meritev delcev PM 2.5 na prometnih vpadnicah in alternativnih poteh za izbrane mestne četrti pa smo poskrbeli še za raziskovalni del projekta. Z rezultati merjenja PM 2.5. smo lahko Mariborčani zadovoljni.

Zaradi zamika izvedbe meritev (razpoložljivost senzorjev) nismo uspeli z dogodki obeležiti načrtovanih okolijskih dni. Dogodke smo tako izvedli:

- 22. 9. 2022 mestna četrt CENTER (22. 9. - Dan brez avtomobila)

- 4. 10. 2022 mestna četrt IVAN CANKAR (4. 10. - Svetovni dan varstva živali)

- 12. 10. 2022 mestna četrt KOROŠKA VRATA (15. 10. - Svetovni dan hoje)

- 21. 10. 2022 mestna četrt STUDENCI (/)

- 22. 10. 2022 mestna četrt RADVANJE (/)

Na dogodkih smo se prilagodili specifičnim potrebam oz. izzivom lokalne skupnosti oz. soseske, prisotni smo bili z mobilno popravljalnico koles za manjša popravila. Udeleženci so se lahko naučili tudi nekaj osnovnih popravil lastnega kolesa, hkrati smo izvajali anketo o kakovosti zraka. Dogodki so bili zasnovani v športno-rekreativnem (bike polo, sprehod na Pohorju), kulturnem (nastop glasbenikov) in poučnem duhu. Ob zaključku projekta smo izdali še publikacijo, ki je povzela celoten projekt Klima moje soseske 2022. Predstavili smo vse dogodke v mestnih četrtih, rezultate raziskave in rezultate merjenja delcev PM 2.5 ter ostale aktivnosti, ki smo jih na MKM izvajali v tekočem letu.

## OBRAZEC 4A – VSEBINSKO POROČILO 2022